Fl-aħħar snin fil-Birgu saru diversi proġetti ta' restawr f'toroq u binjiet ta' żmien il-Kavallieri. Xogħlijiet li huma wħud mill-proġetti li qegħdin isiru mit-Taqsima tax-Xogħlijiet taħt il-Ministeru għat-Trasport u l-Infrastruttura. Bħalissa għadhom għaddejjin xi xogħlijiet fuq il-patrimonju ta' din il-belt, fosthom fuq iz-zuntier tal-knisja arċipretali u anke fil-kjostru tal-Kunvent tad-Dumnikani. Xahar ilu beda x-xogħol fuq it-taraġ u d-daħla tal-knisja ta' San Lawrenz fil-Birgu fejn il-parti l-kbira tax-xogħol ta' manutenzjoni mistenni jkun lest sal-festa ta' San Lawrenz fil-bidu ta' Awwissu. Il-Perit Wendy Jo Mifsud, inkarigata mill-proġett, spjegat li dawn l-interventi kienu meħtieġa għal bosta raġunijiet. "Il-problema prinċipali kienet li kien hemm ħafna skultura li kienet iddeterjorat ħafna. Qegħdin faċċata tal-baħar u għalhekk hemm problema kbira ta' melħ, apparti dak li jitla' mill-art; għalhekk qegħdin intellgħu l-iskultura bil-plaster repair jew inkella nbiddlu l-ġebel, fosthom dak tad-dawra tal-bieb. Madankollu, qegħdin nippruvaw inżommu l-bdil tal-ġebel minimu kemm jista' jkun," qalet il-Perit Borg. Fil-Birgu wkoll tlesta r-restawr fuq statwa fil-Każin tal-Banda Soċjeta Mużikali San Lawrenz. Il-Perit Stephen Serracino Inglott spjega li l-istatwa tirrappreżenta r-rebħa tal-Belt Vittoriosa fuq l-għadu. "L-istatwa kienet pożizzjonata fejn funtana u għalhekk bl-ilma u l-melħ partijiet minnha ttieklu serjament u kellhom jinbidlu biex insalvaw l-istatwa għax inkella kienet se tiġi żbilanċjata," qal il-Perit Serracino Inglott. Xogħol ieħor ta' restawr li mistenni jitlesta x-xahar id-dieħel qed isir fil-kjostru tal-Kunvent tal-Patrijiet Dumnikani fil-Birgu. "Hawnhekk ġie milqut mill-bombi tal-għadu u għalhekk reġa' nbena mill-ġdid. Iżda wara snin ta' espożizzjoni għax-xita u leakages, il-konkrit beda jitħassar hekk kif il-ħadid jissaddad u jibda jaqsam. Ix-xogħlijiet kienu jinvolvu t-tiswija tal-konkrit b'materjal apposta biex jingħata saħħtu lura u nġibu l-profil oriġinali tal-forma tal-konkrit," tenna l-Perit Serracino Inglott. Huwa żied jgħid li l-konkrit kien saħansitra xpakka fis-saqaf u l-kolonni tal-kjostru tal-Kunvent tal-Patrijiet Dumnikani fil-Birgu.